标题：养性延命录
说明
《养性延命录》，南朝陶弘景撰。陶氏字通明，号贞白、华阳陶隐居，孝昌县令陶贞之子。自幼好学，年四  养性延命录五岁以芦管为笔学书， 10 岁得葛洪《神汕传》，爱不释手，遂有学道修仙之念。刘宋末年，萧道为相，荐弘景为诸王待读，时弘景不足 20 岁，虽生于朱门大户，然不与纨绔交往，唯以展读是务。永明十年（492）脱朝服挂于神武门，上表辞官，请入山修道，齐武帝许之，并赐以布帛，敕命所在州县月给茯苓五斤，白蜜二升，以供其服饵，隐居于句容县句曲山，立馆于其中，自号华阳陶隐居。初从东阳道士孙岳游，习符图、经法，后历名山，遍访仙药，漫游山水之间。永元初年（499）建三层楼，居其上层，唯其一家童能至其所，进益与世尘隔绝。粱武帝即位，慕其超凡脱俗，甚器重之，屡召不至，每遇大事，则遣使咨询，时人誉之为“山中宰相”。天监四年（505）移居积金东涧，以避谷、导养诸法养性。大同二年卒，享年 81 岁。著《神农本草经集注》、《养性延命录》、《效验方》、《太清草木集要》、《太清玉石丹药要集》、《药总诀》、《肘后百一方》等。
序
夫禀气含灵，唯人为贵。人所贵者，盖贵为生。生者神之本，形者神之具。神大用则竭，形大劳则毙。若能游心虚静，息虑无为，服元气于子后，时导引于闲室，摄养无亏，兼饵良药，则百年耆寿，是常分也。如恣意以耽声色，役智而图富贵，得丧恒切于怀，躁挠未能自遣，不拘礼度，饮食无节，如斯之流，宁免夭伤之患也。余因止观微暇，聊复披览《养生要集》。其集乃钱彦、张湛、道林之徒，翟平、黄山之辈，咸是好事英奇，志在宝育，或鸠仙经真人寿考之规，或得采彭铿老君长龄之术，上自农、黄以来，下及魏、晋之际，但有益于养生及招损于后患，诸本先皆记录，今略取要法，删弃繁芜，类聚篇题，分为上下两卷，卷有三篇，号为《养性延命录》，拟补助于有缘，冀凭缘以济物耳。
正文
教诫篇第一《神农经》曰食谷者，智慧聪明。食石者，肥泽不老（谓炼五石也）。食芝者，延年不死。食元气者，地不能埋，天不能杀。是故食药者，与天相异，日月并列。
《混元道经》曰谷神不死（河上公曰：谷，养也。能养神则不死。神为五脏之神。肝藏魂，肺藏魄，心藏神，肾藏精，脾藏志。五脏尽伤，则五神去），是谓玄牝（言不死之道，在于玄牝。玄，天也，天于人为鼻。牝，地也，地于人为口。天食人以五气，从鼻入藏于心。五气清微，为精神聪明。音声五性；其鬼曰魂。魂者，雄也。出入人鼻，与天通，故鼻为玄也。地食人以五昧，从口入藏于胃。五味浊滞，为形骸骨肉。血脉六情，其鬼曰魄。魄者，雌也。出入于口，与地通，故口为牝也）。玄牝之门，是谓天地根（根，原也。言鼻口之门，乃是天地之元气，所从往来也）。绵绵若存（鼻口呼吸喘息，当绵绵微妙，若可存，复若无有也），用之不勤（用气当宽舒，不当急疾、勤劳）。
《混元道德经》曰出生（谓情欲出于五内，魂定魄、静，故生也）入死（谓情欲入於胸臆，精散神惑，故死也）。生之徒十有三，死之徒十有三（言生死之类，各十有三，谓之九窍而四关也。其生也，目不妄视，耳不妄听。鼻不妄嗅，口不妄言，手不妄持，足不妄行，精不妄施。其死也，反是），人之生世，动皆之死地十有三（人欲求生，动作反之，十有三之死地）。夫何故?以其求生之厚也（所以动之死地者，以其求生之活之太厚也。远道反夭，妄行失纪）。盖闻善摄生者，陆行不遇凶虎，入军不被甲兵。凶无所投其角，虎无所措其爪，兵无所容其刃。夫何故?以其无死地，以共不犯上，十有三之死地也。
《庄子·养生篇》曰吾生也有涯（向秀曰：生之所禀，各有极也），而智也无涯（嵇康曰：夫不虑而欲，性之动也。识而发感，智之用也。性动者，遇物而当足，则无余智，从感不求，倦而不已。故世之可患，恒在于智困，不在性动也）。以有涯随无涯殆已（郭象曰：以有限之性寻无趣之智，安得而不困哉）。已而为智者，殆而已矣（向秀曰：已困於智矣。又为智以攻之者，又殆矣）。
《庄子》曰达生之情者，不务生之所无以为（向秀曰：生之所无以为者，性表之事也。张湛曰：生理自全，为分外所为，此是以有涯随无涯也）。达命之情者，不务智之所无奈何（向秀曰：命尽而死者是。张湛曰：乘生顺之理，穷所禀分，岂智所知何也）。
《列子》曰少不勤行，壮不竞时，长而安贫，老而寡欲，闲心劳形，养生之方也。《列子》曰：一体之盈虚，消息皆通于天地，应于万类（张湛曰：人与阴阳通气）。和之于始，和之于终，静神灭想，生之道也（始终和，则神志不傲）。
《混元妙真经》曰人常失道，非道失人。人常去生，非生去人。故养生者，慎勿失道。为道者，慎勿失生，使道与生相守，生与道相保。
《黄老经玄示》曰天道施化，与万物无穷。人道施化，形神消亡，转神施精精竭。故衰形本生精，精生於神，不以生施，故能与天合德，不与神化，故能与道同式。《玄示》曰：以形化者，尸解之类，神与形离，二者不俱。遂象飞鸟，入海为蛤，而随季秋，阴阳之气。以气化者，生可冀也。以形化者，甚可畏也。
严君平《老子指归》曰游心于虚静，结志于微妙，委虑于无欲，归计于无为。故能达生延命，与道为久。
《大有经》曰或疑者云，始同起于无外，终受气于阴阳，载形魄于天地，资生长于食息，而有愚有智，有强有弱，有寿有天，天耶，人耶?解者曰：夫形生愚智，天也。强弱寿天，人也。天道自然，人道自已。始而胎气充实，生而乳食有余，长而滋味不足，壮而声色有节者，强而寿。始而胎气虚耗，生而乳食不足，长而滋味有余，壮而声色自放者，弱而天。生长全足，加之导养，年未可量。《道机》曰：人生而命有长短者，非自然也，皆由将身不谨，饮食过差，淫泆无度，忤逆阴阳，魂神不守，精竭命衰，百病萌生，故不终其寿。
《河图帝视萌》曰侮天时者凶，顺天时者吉。春夏乐山高处，秋冬居卑深藏。吉利多福，寿考无穷。
《雒书宝予命》曰古人治病之方，和以醴泉，润以元气，药不辛不苦，甘甜多味，常能服之，津流五脏，系在心肺，终身无患。
《孔子家语》曰食肉者，勇敢而悍（虎狼之类）。食气者，神明而寿（仙人，灵龟是也）。食谷者。智慧而天（人也）。不食者，不死而神（直任喘息而无思虑）。
《传》曰杂食者，百病妖邪所锺，所食愈少，心愈开，年愈益，所食愈多，心愈塞，年愈损焉。
太史公司马谈曰夫神者，生之本，形者，生之具也。神大用则竭，形大劳则毙。神形早衰，欲与天地长久，非所闻也。故人所以生者，神也。神之所托者，形也。神形离别则死，死者不可复生，离者不可复返，故乃圣人重之。夫养生之道，有都领大归，未能具其会者，但思每与俗，反则暗践胜辙，获过半之功矣。有心之徒，可不察欤。
《小有经》曰少思、少念、少欲、少事、少语、少笑、少愁、少乐、少喜、少怒、少好、少恶，行此十二少，养生之都契也。多思则神殆，多念则志散，多欲则损志，多事则形疲，多语则气争，多笑则伤脏，多愁则心慑，多乐则则意溢，多喜则忘错惛乱，多怒则百脉不定，多好则专迷不治，多恶则憔煎无欢，此十二多不除，丧生之本也。无多者，几乎真人大计。奢懒者寿，悭勤者夭，放散劬吝之异也。田夫寿，膏粱夭，嗜欲少多之验也。处士少疾，游子多患，事务凡简之殊也。故俗人竞利，道士罕营。胡昭曰：目不欲视不正之色，耳不欲听丑秽之言，鼻不欲向膻腥之气，口不欲尝毒刺之味，心不欲谋欺诈之事，此辱神损寿。又居常而叹息，晨夜而吟啸，千正来邪也。夫常人不得无欲，又复不得无事，但当和心少念，静身损虑，先去乱神犯性，此则啬神之一术也。
《黄庭经》曰玉池清水灌灵根，审能修之可长存，名曰饮食自然。自然者，则是华池。华池者，口中唾也。呼吸如法，咽之则不饥也。
《老君尹氏内解》曰唾者，凑为醴泉，聚为玉桨，沉为华池，散为精浮，降为甘露。故口为华池，中有醴泉，漱而咽之，溉脏润身，流利百脉，化养万神、支节、毛发，宗之而生也。
《中经》曰静者寿，躁者天。静而不能养减寿，躁而能养延年。然静易御，躁难将，尽顺养之宜者，则静亦可养，躁亦可养。
韩融元长曰：酒者，五谷之华，味之至也，亦能损人。然美物难将而易过，养性所宜慎之。
邵仲湛曰：五谷充肌体而不能益寿，百药疗疾延年而不甘口。甘口充肌者，俗人所珍，苦口延年者，道士之所宝。
《素问》曰黄帝问歧伯曰：余闻上古之人，春秋皆百岁而动作不衰（谓血气犹盛也），今时之人，年始半百动作皆衰者，时世异耶，将人之失耶?歧伯曰：上古之人，其知道者，法则阴阳，和於术数（房中交接之法）。饮食有节，起居有度，不妄动作。故能与神俱，尽终其天命，寿过百岁。今时之人则不然，以酒为浆，以妄为常，醉以入房，以欲竭其精，以好散其真，不知持满，不时御神，务快其心，游于阴阳，生活起居，无节无度，故半百而衰也。
老君曰：人生大期，百年为限，节护之者，可至千岁。如膏之用，小炷与大耳。众人大言而我小语，众人多烦而我少记，众人悸暴而我不怒，不以人事累意，不修仕录之业，淡然无为，神气自满，以为不死之药，天下莫我知也。无谓幽冥，天知人情。无谓暗昧，神见人形。心言小语，鬼闻人声。犯禁满千，地收人形。人为阳善，吉人报之。人为阴善，鬼神报之。人为阳恶，贼人治之。人为阴恶，鬼神洽之。故天不欺人依以影，地不欺人依以响。
老君曰：人修善积德而遇其凶祸者，受先人之余殃也。犯禁为恶而遇其福者，蒙先人之余殃也。
《名医叙病论》曰世人不终耆寿，咸多天殁者，皆由不自爱惜，忿争尽意，邀名射利，聚毒攻神，内伤骨髓，外贬筋肉，血气将无，经脉便壅，肉理空疏，唯招蛊疾，正气日衰，邪气日盛矣。不异举沧波以注爝火，颓华岭而断涓流，语其易也，甚於兹矣。
彭祖曰：道不在烦，但能不思衣，不思食，不思声，不思色，不思胜，不思负，不思失，不思得，不思荣，不思辱，心不劳，形不极，常导引纳气胎息尔，可得千岁。欲长生无限者，当服上药。
仲长统曰：荡六情五性，有心而不以之思，有心而不以之言，有体而不以之安，安之而能迁，乐之而不爱，以之图之，不知日之益也，不知物之易电。其彭祖老聃庶几，不然彼何为与人者同类，而与人者异寿。
陈纪元方曰：百病横夭，多由饮食，饮食之患，过於声色，声色可绝之窬年，饮食不可废之一日，为益亦多，为患亦叨，多则切伤，少则增益。
张湛云：凡脱贵势者，虽不中邪，精神内伤，身必死亡（非妖祸外侵，直由冰炭内煎，则自崩伤中呕血也）。始富后贫，虽不中邪，皮焦筋出，委辞为挛（贫富之于人利害，犹于权势，故疴疹损於形骸而已）。动胜寒，静胜热，能动能静，所以长生。精气清静，乃与道合。
《庄子》曰：真人其寝不梦。
《慎子》云：昼无事者，夜不梦。张道人年百数十，甚翘壮也。云养性之道，奠久行、久坐、久卧、久视、久听，莫强食饮，莫大沉醉，莫大愁忧，莫大哀思，此所谓能中和。能中和者，必久寿也。
《仙经》曰：我命在我不在天，但愚人不能知。此追为生命之要，所以致百病风邪者，皆由恣意极情，不知自惜，故虚损生也。辟如枯朽之木，遇风即折，将崩之岸，值水先颓。今若不能服药，但知爱精节情，亦得一二百年寿也。
张湛《养生集》叙日：养生大要，一曰啬神，二曰爱气，三曰养形，四曰导引，五曰言语，六曰饮食，七曰房室，八曰反俗，九曰医药，十曰禁忌。过此已往，义可备焉。
青牛道士言：人不欲使乐，乐人不寿，但当莫强健为力，所不任举重，引强掘地，苦作倦而不息，以致筋骨疲竭耳。然于劳苦胜于逸乐也。能从朝至暮，常有所为，使之不息乃快，但觉极当息，息复为之。此与导引无异也。夫流水不腐，户枢不朽者，以其劳动数故也。饱食不用坐与卧，欲得行步，务作以散之。不尔，使人得积聚不消之疾，及手足痹蹶，面目黧皯，必损年寿也。皇甫隆问青牛道士（青牛道士姓封，字君达），其养性法则可施用。大略云：体欲常劳，食欲常少，劳无过极，少无过虚，去肥浓，节咸酸，减思虑，捐喜怒，除驰逐，慎房室。武帝行之有效。
彭祖曰：人之受气，虽不知方术，但养之得理，常寿之一百二十岁。不得此者，皆伤之也。小复晓道，可得二百四十岁，复微加药物，可得四百八十岁（嵇康亦云：导养得理，上可寿千岁，下可寿百年）。
彭祖曰：养寿之法，但莫伤之而已。大冬温夏凉，不失四时之和，所以适身也。
彭祖曰：重衣厚褥，体不劳苦，以致风寒之疾。厚味脯腊，醉饱厌饫，以致聚结之病。美色妖丽，嫔妾盈房，以致虚损之祸。淫声哀音，怡心悦耳，以致荒耽之惑。驰骋游观，弋猎原野，以致发狂之失。谋得战胜，兼弱取乱，以致骄逸之败。盖圣贤或失其理也。然养生之具，譬犹水火不可失适，反为害耳。彭祖曰：人不知道，径服药损伤，血气不足，肉理空琉，髓脑不实，内已先病，故为外物所犯，风寒酒色，以发之耳。若本充实，岂有病乎！ 
仙人曰：罪莫大于淫，祸莫大于贪，咎莫大于谗。此三者，祸之车，小则危身，大则危家。若欲延年少病者诫，勿施精命夭残，勿大温消骨髓，勿大寒伤肌肉，勿咳唾失肥液，勿卒呼惊魂魄，勿久泣神悲戚，勿恚怒神不乐，勿念内志恍惚，能行此道，可以长生。
食诫篇第二真人曰：虽常服药物，而不知养性之术，亦难以长生也。养性之道，不欲饱食便卧及终日久坐，皆损寿也。人欲小劳，但莫至疲及强所不能堪胜耳。人食毕，当行步踌躇，有所修为为快也。故流水不腐，户枢不朽蠹，以其劳动数放也。故人不要夜食，食毕但当行中庭如数里可佳。饱食即卧生百病，不消成积聚也，食欲少而数，不欲顿多难消，常如饱中饥，饥中饱。故养性者，先饥乃食，先渴而饮。恐觉饥乃食，食必多盛；渴乃饮，饮必过。食毕当行，行毕使人以粉摩腹，数百过大益也。青牛道士言食不欲过饱，故道士先饥而食也。饮不欲过多，故道士先渴而饮也。食毕行数百步中益也。暮食毕行五里许乃卧，令人除病。凡食，先欲得食热食，次食温食，次冷食。食热暖食讫，如无冷食者，即吃冷水，一、两咽甚妙。若能恒记，即是养性之要法也。凡食，欲得先微吸取气咽，一、两咽乃食，主无病。真人言热食伤骨，冷食伤脏，热物灼唇，冷物痛齿。食讫踟蹰长生，饱食勿大语，大饮则血脉闭，大醉则神散。春宜食辛，夏宜食酸，秋宜食苦，冬宜食咸，此皆助五脏，益血气，辟诸病。食酸咸甜苦，即不得过分食。春不食肝，夏不食心，秋不食肺，冬不食肾，四季不食脾，如能不食，此五脏尤顺天理。燕不可食，入水为蛟蛇所吞，亦不宜杀之。饱食讫即卧成病背疼。饮酒不欲多，多即吐，吐不佳。醉卧不可当风，亦不可用扇，皆损人。白蜜勿合李子同食，伤五内。醉不可强食，令人发痈疽，生疮。醉饱交接，小者令人面皯，咳嗽，不幸伤绝脏脉，损命。凡食，欲得恒温暖，宜入易消，胜于习冷。凡食，皆热胜于生，少胜于多。饱食走马成心痴。饮水勿忽咽之，成气病及水癖。人食酪，勿食酢，变为血痰及尿血。食热食汗出，勿洗面，令人失颜色，面如虫行。食热食讫，勿以醋浆漱口，令人口臭及血齿。马汗息及马毛入食中，亦能害人。鸡、兔、犬肉，不可合食。烂茆屋上水滴浸者，脯名曰郁脯，食之损人。久饥不得饱食，饱食成癖病。饱食夜卧失覆，多霍乱死。时病新差，勿食生鱼，成痢不止。食生鱼，勿食乳酪，变成虫。食兔肉，勿食干姜，成霍乱。人食肉，不用取上头最肥者，必众人先目之，食者变成结气及疰疠，食皆然。空腹勿食生果，令人膈上热，骨蒸，作痈疖。铜器盖食，汗出落食中，食之发疮肉疽。触寒未解食热食，亦作刺风。饮酒热未解，勿以冷水洗面，令人面发疮。饱食勿沐发，沐发令人作头风。荞麦和猪肉食，不过三顿成热风。干脯勿置秫米瓮中，食之闭气。干脯火烧不动，出火始动，擘之筋缕相交者，食之患人或杀人。羊胛中有肉如珠子者，名羊悬筋，食之患癫痫。诸湿食不见形影者，食之成疰，腹胀。暴疾后不周饮酒，膈上变热。新病差不用食生枣、羊肉、生菜，损颜色，终身不复，多致死，膈上热蒸。凡食热脂饼物，不用饮冷醋、浆水，善失声若咽。生葱白合蜜食，害人。切忌干脯得水自动，杀人。曝肉作脯，不肯燥勿食。羊肝，勿合椒食，伤人心。胡瓜合羊肉食之发一热，多酒食肉，名曰痴脂，忧狂无恒。食良药、五谷充悦者，名曰中士，犹虑疾苦。食气，保精存神，名曰上士，与天同年。
杂诫忌禳害祈善篇第三久视伤血，久卧伤气，久立伤骨，久行伤筋，久坐伤肉。凡远思强健伤人，忧恚悲哀伤人，喜乐过差伤人，忿怒不解伤人，汲汲所愿伤人，戚戚所患伤人，寒热失节伤人，阴阳不交伤人。凡交须依导引诸术。若能避众伤之事而复阴阳之术，则是不死之道。大乐气飞扬，大愁气不通。用精令人气力乏，多视令人目肓，多睡令人心烦，贪美食令人泄痢。俗人但知贪于五味，不知元气可饮。圣人知五味之生病，故不贪，知元气可服，故闭口不言，精气自应也。唾不咽则海不润，海不润则津液乏，是知服元气，饮醴泉，乃延年之本也。沐浴无常不吉，夫妇同沐浴不吉，新沐浴及醉饱，远行归还，大疲倦，并不可行房室之事，生病，切慎之。丈夫勿头北卧，令人六神不安，多愁忘。勿跂井，今古大忌。若见十步地墙，勿顺墙坐卧，被风吹，发癫痫疾。勿怒目久视日月，失目明。凡大汗忽脱衣，不慎多患偏风，半身不遂。新沐浴了，不得露头当风，不幸得大风刺风疾。触寒来，勿临面火上，成痫，起风眩。凡汗，勿跂床悬脚；久成血痹，足重，腰疼。凡脚汗，勿入水。作骨痹，亦作遁疰。久忍小便，膝冷兼成冷痹。凡食热物汗出，勿荡风，发疰头痛，令人目涩，饶睡。凡欲眠，勿歌咏，不祥。起眠讫，勿大语，损人气。凡飞鸟投人，不可食焉，若开口及毛下有疮，并不可食之。凡热泔洗头，冷水濯，成头风。凡人卧，头边勿安火炉，令人头重、目赤、鼻干。凡卧讫，头边勿安灯，令人六神不安。冬日温足冻脑，春秋脑足俱冻，此乃圣人之常法也。凡新哭泣讫便食，即成气病。夜卧勿覆头，妇人勿鈇灶坐，大忌。凡若唾不用远，远即成肺病，令人手重，背疼，咳嗽。凡人魇，勿点灯，照定魇死，暗唤之即吉，亦不可近前及急唤。凡人卧勿开口，久成消渴，并失血色。凡旦起勿以冷水开目洗面，令人目涩，失明，饶泪。凡行途中触热，逢河勿洗面，生乌皯。人睡讫忽觉，勿饮水更卧，成水痹。凡时病新汗解，勿饮冷水，损人心腹，不平复。凡空腹不可见闻臭尸，气入鼻令人成病。凡欲见死尸，皆须先饮酒及咬蒜辟毒气。凡小儿不用令指月，两耳后生疮，是断名月蚀疮，捣虾蟆末敷即差，并别余疮并不生。凡产妇不可见狐臭人，能令产妇著肿。凡人卧不用于窗欂下，令人六神不安。凡卧，春夏欲得头向东，秋冬头向西，有所利益。凡丈夫饥，欲得坐小便，饱则立小便，令人无病，凡人睡，欲得屈膝侧卧，益人气力。凡卧，欲得数转侧，微语笑，欲令至少语，莫令声高。大春欲得瞑卧早起，夏秋欲得侵夜卧早起，冬欲得早卧晏起，皆有所益。虽云早起莫在鸡鸣前，晏起莫在日出后，冬日天地闭，阳气藏，人不欲劳作汗出，发泄阳气，损人。新沐浴讫，勿当风湿语，勿以湿头卧，使人患头风，眩闷，发颓，面肿，齿痛，耳聋。湿衣及汗衣，皆不可久著，令发疮及患风瘙痒。
老君曰；正月旦中庭向寅地，再拜呪曰：（某甲）年年受大道之恩，太清玄门愿还（某甲）去岁之年。男女皆三通。自呪常行此道，延年。玄女有清神之法，淮南崇祠灶之规，咸欲体合，真灵护卫，真生者。仙经秘要，常存念心中，有气大如鸡子，内赤外黄，辟众邪延年也。欲却众邪百鬼，常存念为炎火如斗，煌煌光明，则百邪不敢于人，可入瘟疫之中。暮卧，常存作赤气在外，白气在内，以覆身，辟众邪鬼魅。
老君曰：凡人求道，勿犯五逆六不祥，有犯者凶。大小便向西一逆，向北二逆，向日三逆，向月四逆，仰视天及星辰五逆。夜起倮形一不祥，旦起嗔恚二不祥，向灶骂詈三不祥，以足内火四不祥，夫妻昼合五不祥，盗恚师父六不祥。凡人旦起恒言善事，天与之福，勿言奈何歌啸，名曰请祸。慎勿上床卧歌凶，始卧伏床凶，饮食伏床凶，以匙筋系盘上凶。司阴之神在人口左，人有阴祸。司阴白之于天，天则考人魂魄。司杀之神在人口右，人有恶言。司杀白之于司命，司命记之，罪满即杀。二神监口，唯向人求，非安可不慎言。舌者身之兵，善恶由之而生，故道家所忌。食玉泉者，令人延年，除百病。玉泉者， 口中唾也。鸡鸣、平旦、日中、日晡、黄昏、夜半时，一日一夕。凡七漱玉泉食之，每食辄满口咽之，延年。发，血之穷。齿，骨之穷。爪，筋之穷。千过梳发发不白，朝夕啄齿齿不龋，爪不数截筋不替。人常数欲照镜，谓之存形，形与神相存，此其意也。若矜容颜色自爱，玩不如勿照。凡人常以正月一日，二月二日，三月三日，四月八日，五月一日，六月二十七日，七月十一日，八月八日，九月二十一日，十月十四日，十一月十一日，十二月三十日，但常以此日取枸杞菜，煮作汤沐浴，令人光泽，不病、不老。月蚀宜救活人，除殃。活万人与天同功（天不好杀，圣人则之。不好杀者，是助天地长养，故招胜福）。善梦可说，恶梦默之，则养性延年也。
服气疗病篇第四《元阳经》曰：常以鼻纳气含而漱，满舌料唇齿咽之，一日一夜得千咽甚佳。当少饮食，饮食多则气逆，百脉闭，百脉闭则气不行，气不行则生病。
《玄示》曰：志者，气之帅也。气者，体之充也。善者遂其生，恶者丧其形。故行气之法，少食自节，动其形，和其气血，因轻而止之，勿过失，突复而还之，其状若咽，正体端形，心意专一，固守中外，上下俱闭，神周形骸调畅，四溢修守，关元满而足实，因之而众邪自出。
彭祖曰：常闭气纳息，从平旦至日中，乃跪坐拭目，摩搦身体，舐唇咽唾，服气数十，乃起行言笑。其偶有疲倦不安，便导引闭气，以攻所患，必存其身，头面九窍，五脏四肢，至于发端，皆令所在。觉其气云行体中，起于鼻口，下达十指，末则澄和真神，不须针药灸刺。凡行气欲除百病，随所在作念之。头痛念头，足痛念足，和气往攻之，从时至时，便自消矣。时气中冷，可闭气以取汗，汗出辄周身则解矣。行气闭气，虽是治身之要，然当先达解其理，又宜空虚不可饱满。若气有结滞，不得空流，或致发疮，譬如泉源不可壅遏。若食生鱼、生菜、肥肉，及喜怒忧恚不除而以行气，令人发上气。凡欲学行气，皆当以渐。
刘君安曰：食生吐死，可以长存，谓鼻纳气为生，口吐气为死也。凡人不能服气，从朝至暮，常习不息，徐而舒之，常令鼻纳口吐，所谓吐故纳新也。
《服气经》曰：道者，气也。保气则得道，得道则长存。神者，精也。保精则神明，朴明则长生。精者，血脉之川流，守骨之灵神也。精去则骨枯，骨枯则死矣。是以为道，务宝其精，从夜半至日中为生气，从日中后至夜半为死气，常以生气时正僵卧，瞑目握固 (握固者，如婴儿之拳手，以四指押拇指也)，闭气不息，于心中数至二百，乃口吐气出之，日增息。如此身神具，五脏安，能闭气至二百五十，华盖明（华盖，眉也），耳目聪明，举身无病，邪不干人也。凡行气，以鼻纳气，以口吐气，微而引之，名曰长息。纳气有一吐气，有六纳气。一者谓吸也。吐气有六者，吹、呼、唏、呵、嘘、呬，皆出气也。凡人之息，一呼一吸，元有此数。欲为长息吐气之法，时寒可吹，时温可呼。委曲治病，吹以去风，呼以去热，唏以去烦，呵以下气，嘘以散滞，呬以解极。凡人极者，则多嘘呬。道家行气，率不欲嘘呬。嘘呬者，长息之心也，此男女俱存法，法出于《仙经》。行气者，先除鼻中毛，所谓通神之路。若天露恶风、猛寒大热时，勿取气。
??? 　??《明医论》云：疾之所起，自生五劳，五劳既用，二脏先损，心肾受邪，腑脏俱病。五劳者，一曰志劳，一曰思劳，三曰心劳，四曰忧劳，五曰疲劳。五劳则生六极，一曰气极，二曰血极，三曰筋极，四曰骨极，五曰精极，六曰髓极。六极即为七伤，七伤故变为七痛，七痛为病，令人邪气多，正气少，忽忽喜忘，悲伤不乐，饮食不生，肌肤颜色无泽，发白枯槁。甚者令人得大风偏枯，筋缩，四肢拘急，挛缩，百关膈塞，羸瘦短气，腰脚疼痛，此由早娶用精过差，血气不足，极劳之所致也。凡病之来，不离于五脏，事须识根。不识者勿为之耳。心脏病者，体有冷热，呼吹二气出之。肺脏病者，胸背胀满，嘘气出之。脾脏病者，体上游风，习习身痒、疼闷，唏气出之。肝脏病者，眼疼，愁忧不乐，呵气出之。已上十二种调气法，依常以鼻引气，口中吐气，当令气声逐字吹、呼、嘘、呵、唏、呬吐之。若患者依此法，皆须恭敬用心为之。无有不差愈病，长生要术。? 
导引按摩篇第五《导引经》云：清旦未起，先啄齿二七，闭目握固，漱满唾，三咽气，寻闭不息自极，极乃徐徐出气，满三止，便起狼踞鵄顾，左右自摇，亦不息自极，复三，便起下床，握固不息，顿踵三还，上一手，下一手，亦不息自极三；又叉手项上，左右自了捩，不息复三，又伸两足及叉手前却，自极复三。皆当朝暮为之，能数尤善。平旦以两手掌楣摩令热，熨眼三过，次又以指搔目四眦，令人目明。按经文拘魂门、制魄户，名曰握固，与魂魄安门户也。此固精明目留年还白之法，若能终日握之，邪气百毒不得入 （握固法：屈大拇指于四小指下把之。积习不止，眼中亦不复开。一说云：令人不遭魔魅）。
《内解》云：一曰精，二曰唾，三曰泪，四曰涕，五曰汗，六曰溺，皆所以损人也。但为损者，有轻重耳。人能终日不涕唾，随有，漱满咽之。若恒含枣核咽之，令人爱气生津液，此大要也（谓取津液，非咽核也）。常每旦啄齿三十六通，能至三百弥佳，令人齿坚不痛。次则以舌搅漱口中津液，满口咽之，三过止。次摩指少阳令热，以熨目，满二七止，令人目明。每旦初起，以两手叉两耳极上下，热援之二七止，令人耳不聋。次又啄齿漱玉泉三咽，缩鼻闭气，右手从头上引左耳二七，复以左手从头上引右耳二七止，令人延年不聋。次又引两鬓发举之一七，则总取发两手向上，极势抬上一七，令人血气通，头不白。又法，摩手令热，以摩面从上至下，去邪气，令人面上有光彩。又法，摩手令热，雷摩身体，从上至下，名曰干浴，令人胜风寒，时气热，头痛，百病皆除。夜欲卧时，常以两手，揩摩身体，名曰干浴，辟风邪。峻坐，以左手托头，仰右手，向头上尽势托，以身并手振动三，右手托头，振动亦三，除人睡闷。平旦日未出前，面向南峻坐，两手托髀，尽势振动三，令人面有光泽。平旦起未梳洗前峻坐，以左手握右手于左髀上，前却尽势挼左髀三。又以右手握左手于右髀上，前却挼右髀亦三次。又叉两手向前，尽势推三次，叉两手向胸前，以两肘向前，尽势三次，直引左臂，拳曲右臂，如挽一斛五斗弓势，尽力为之，右手挽弓势亦然。次以右手托地，左手仰托天尽势，右亦如然。次拳两手向前筑，各三七次，拳左手尽势，向背上握指三，右手亦如之。疗背膊臂肘劳，气数为之弥佳。平旦便转讫，以一长柱杖策腋，垂左脚于床前，徐峻尽势，掣左脚五七，右亦如之。疗脚气，疼闷，腰肾间冷气，冷痹及膝冷脚冷，并主之。日夕三掣弥佳。勿大饱及忍小便。掣如无杖，但遣所掣脚不著地，手扶一物亦得。晨夕以梳梳头满一千梳，大去头风，令人发不白。梳讫，以盐花及生麻油搓头顶上弥佳。如有神明膏，搓之甚佳。旦欲梳洗时，叩齿一百六十，随有津液便咽之讫，以水漱口，又更以盐末揩齿，即含取微酢、清浆半小合许熟漱，取盐汤吐洗两目讫，闭目以冷水洗面，必不得遣冷水入眼中，此法齿得坚净，目明无泪，永无蜃齿。平旦洗面时漱口讫，咽一两咽冷水，令人心明净，去胸臆中热。谯国华佗，善养生，弟子广陵吴普、彭城樊阿，受术于佗，佗语普曰：人体欲得劳动，但不当使极耳。人身常摇动，则谷气消，血脉流通，病不生，譬犹户枢不朽是也。古之仙者及汉时有道士君倩，为导引之术，作熊经鵄顾，引挽腰体，动诸关节，以求难老也。吾有一术，名曰五禽戏。一曰虎，二曰鹿，三曰熊，四曰猿，五曰鸟，亦以除疾，兼利手足，以常导引。体中不快，因起作一禽之戏，遣微汗出即止。以粉涂身，即身体轻便，腹中思食。吴普行之，年九十余岁，耳目聪明，牙齿坚完，吃食如少壮也。虎戏者，四肢距地，前三踯却二踯，长引腰侧，脚仰天，即返距行，前却各七过也、鹿戏者．四肢距地，引项反顾，左三右二伸，左右脚伸缩亦三亦二也。熊戏者，正仰，以两手抱膝下，举头左擗地七，右亦七，蹲地，以手左右托地。猿戏者，攀物自悬，伸缩身体，上下一七，以脚拘物，自悬左右七，手钩却立，按头各七。鸟戏者，双立手，翘一足，伸两臂，扬眉，用力各二七，坐伸脚，手挽足趾各七，缩伸二臂各七也。夫五禽戏法，任力为之，以汗出为度。有汗，以粉涂身，消谷气，益气力，除百病，能存行之者，必得延年。又有法，安坐未食前，自按摩。以两手相叉，伸臂股，导引诸脉，胜如汤药。正坐，仰天吁出，欲食群饱之气立消。夏天为之，令人凉，不热。
御女损益篇第六道以精为宝，施之则生人，留之则生身，生身则求度在仙位，生人则功遂而身退，功遂而身退，则陷欲以为剧。何况妄施而废弃，损不觉多，故疲劳而命堕。天地有阴阳，阴阳人所贵，贵之合于道，但当慎无费。
彭祖曰：上士别床，中士异被。服药千裹，不如独卧。色使目盲，声使耳聋，味使口爽，苟能节宣其道，适抑扬其通塞者，可以增寿。一日之忌，暮食无饱（夜饱食眠，损一日之寿）。一月之忌，暮饮无醉（夜醉卧，损一月之寿）。一岁之忌，暮须远内（一交损一岁之寿，养之不复）。终身之忌，暮须护气（暮卧习闭口，开口失气，又邪从口入）。采女问彭祖曰：人年六十，当闭精守一，为可尔否?彭祖曰：不然。男不欲无女，无女则意动，意动则神劳，神劳则损寿。若念真正无可思而大佳，然而万一焉。有强郁闭之，难持易失，使人漏精尿浊，以致鬼交考病。又欲令气未感动，阳道垂弱。欲以御女者，先摇动令其强起，但徐徐接之，令得阴气，阴气推之，须臾自强，强而用之，务令迟疏。精动而正闭精，缓息瞑目，偃卧导引，身体更复，可御他女。欲一动则辄易人，易人可长生。若御一女，阴气既微，为益亦少。又阳道法火，阴道法水，水能制火；阴亦消阳，久用不止，阴气吸阳，阳则转损，所得不补所失。但能御十二女子而复不泄者，令人老有美色。若御九十三女而不泄者，年万岁。凡精少则病，精尽则死。不可不忍，不可不慎。数交而时一泄，精气随长，不能使人虚损。若数交接则泻精，精不得长益，则行精尽矣。在家所以数数交接者，一动不泻则赢，得一泻之精减，即不能数交接。但一月辄再泻精，精气亦自然生长，但迟微不能速起，不如数交接不泻之速也（采女者，少得道，知养性，年一百七十岁，视如十五。殷王奉事之年，问遭于彭祖也）。
彭祖曰：奸淫所以使人不寿者，非是鬼神所为也。直由用意俗狠，精动欲泄，务副彼心，竭力无厌，不以相生，反以相害，或惊狂消渴，或癫痴恶疮，为失精之故。但泻辄导引，以补其处，不尔，血脉髓脑日损，风湿犯之，则生疾病，由俗人不知补泻之宜故也。
彭祖曰：凡男不可无女，女不可无男。若孤独而思交接者，损人寿，生百病，鬼魅因之共交，失精而一当百。若欲求子，令子长命，贤明富贵，取月宿日施精大佳（月宿日，直录之于后）。
天老曰：人生俱舍五常，形法复同，而有尊卑贵贱者，皆由父母合八星阴阳，阴阳不得其时中也。不合宿，或得其时人中上也。不合宿，不得其时，则为凡夫矣。合宿交会者，非生子富贵，亦利已身，大吉之兆（八星者，室参井鬼柳张心斗月宿，在此星可以合阴阳，求子）。月二日、三日、五日、九日、二十日，此是王相生气日，交会各五倍，血气不伤，令人无病。仍以王相日，半夜后，鸡鸣前，徐徐弄玉泉，饮玉浆戏之。若合用春甲寅、乙卯，夏丙午、丁未，秋庚申、辛酉，冬壬子、癸亥，与上件月宿日合者，尤益佳。若欲求子，待女人月经绝后一日、三日、五日择中王相日，以气生时，夜半之后乃施精，有子皆男，必有寿贤明。其王相日，谓春甲乙、夏丙丁、秋庚辛、冬壬癸。凡养生，要在于爱精。若能一月再施精，一岁二十四气施精，皆得寿百二十岁。若加药饵，则可长生。所患人年少时不知道，知道亦不能信行，至老乃始知道，便以晚矣，病难养也。虽晚而能自保，犹得延年益寿。若少壮而能行道者，仙可冀矣。
《仙经》曰：男女俱仙之道，深内勿动精，思脐中赤色大如鸡子，乃徐徐出入，精动便退，一旦一夕可数十为之，令人益寿。男女各息，意共存之，唯须猛念。
道人刘京云：春三日一施精，夏及秋一月再施精，冬常闭精勿施。夫天道，冬藏其阳，人能法之，故得长生。冬一施，当春百。
蒯道人言：人年六十便当都绝房内。若能接而不施精者，可御女耳。若自度不辨者，都远之为上。服药百种，不如此事可得久年也。
《道林》云：命本者，生命之根本，决在此道，虽服大药及呼吸导引，备修万道，而不知命之根本。根本者，如树木，但有繁枝茂叶而无根本，不得久活也。命本者，房中之事也。故圣人云：欲得长生，当由所生。房中之事，能生人，能杀人。辟如水火，知用之者，可以养生，不能用之者，立可死矣。交接尤禁醉饱，大忌，损人百倍。欲小便忍之以交接，令人得淋病，或小便难，茎中痛，小腹强。大恚怒后交接，令人发痈疽。道机房中禁忌，日月晦朔，上下弦望，日月蚀，大风恶雨，地动，雷电，霹雳，大寒暑。春夏秋冬节变之日，送迎五日之中，不行阴阳，本命行年月日忌禁之尤重（阴阳交错不可合，损血气，泻正纳邪，所伤正气甚矣，戒之）。新沐头，新行疲倦，大喜怒，皆不可行房室。
彭祖曰：消息之情，不可不知也。又须当避大寒，大热，大雨，大雪，日月蚀，地动，雷震，此是天忌也。醉饱，喜怒忧愁，悲哀恐惧，此人忌也。山川神祗，社稷井灶之处，此为地忌也。既避此三忌，又有吉日，春甲乙，夏丙丁，秋庚辛，冬壬癸，四季之月戊巳，皆王相之日也。宜用嘉会，令人长生有子必寿。其犯此忌，既致疾，生子亦凶天短命。
老子曰：还精补脑，可得不老矣。
《子都经》曰：施泻之法，须当弱入强出（何谓弱入强出，纳玉茎于琴弦麦齿之间，及洪大便出之，弱纳之，是谓弱入强出。消息之，令满八十动，则阳数备，即为妙也）。
老子曰：弱入强出，知生之术。强入弱出，良命乃卒，此之谓也。